Рэмка Эвэнэпуль

**Рэ́мка Э́вэнэпуль** (; нарадзіўся 25 студзеня 2000 году, Аальст, Бэльгія) — бэльгійскі шасэйны раварыст, які выступае за каманду «Судаль Кўік-Стэп». Двойчы стаў Алімпійскім чэмпіёнам 2024 году ў Парыжы. Пераможца Вуэльты Гішпаніі (2022).

## Кар’ера
### Футбол
Пачынаў сваю спартовую кар’еру ў футболе, займаючыся ў акадэміях клюбаў «Андэрлехт» і ПСВ. У веку 14 гадоў вярнуўся ў «Андэрлехт».

### Роварны спорт

У 2017 годзе Эвэнэпуль пераключыўся з футболу на роварны спорт, у якім калісьці спаборнічаў ягоны бацька Патрык. Спартовец браў удзел у юнацкіх чэмпіянатах Эўропы і сьвету. У ліпені 2018 году стала вядома, што бэльгіец далучыцца да каманды Дэкёнінк Кўік-Стэп.

У сваім першым сэзоне Эвэнэпуль мусіў быў браць удзел у гонках на больш кароткіх этапах і прапусьціць брукаваныя аднадзённыя клясычныя гонкі. У сваім дэбюце на Вуэльце Сан-Хуану, роварнік здабыў перамогу ў моладзевай клясыфікацыі і стаў 9-м у агульным заліку, а таксама ўпершыню ўзьняўся на подыюм у гонцы на час трэцяга этапу пасьля таварыша па камандзе Жуліяна Аляфіліпа і Валерыё Конці. Першая прафэсійная перамога Эвэнэпуля прыпала на Тур Бэльгіі, дзе ён ачоліў генэральную клясыфікацыю, а таксама здабыў перамогу ў адным з этапаў і стаў першым у клясыфікацыі паводле пунктаў. 3 жніўня 2019 году бэльгіец атрымаў сваю першую перамогу ў Сусьветным туры, перамогшы ў Клясыцы Сан-Сэбастыяну. 8 жніўня 2019 году Эвэнэпуль выйграў гонку на час на чэмпіянаце Эўропы на шашы 2019 году. Спартовец пачаў сэзон 2020 году на Вуэльце Сан-Хуану, дзе перамог у індывідуальнай гонцы на час на трэцім этапе і генэральную клясыфікацыю агулам. Маладзён здабыў яшчэ некалькі этапаў на розных роварных гонках. А пасьля перапынку, выкліканага пандэміяй каранавірусу, стаў пераможцам Туру Польшчы. На Джыра дзі Лямбардыі 2020 году раварыст трапіў у сур’ёзную аварыю, паваліўшыся падчас спуску і пасьля рэзкага закрутку. Спартоўца хутка вывезьлі зь месца здарэньня супрацоўнікі МНС, а празь некалькі гадзінаў ягоная каманда паведаміла, што Эвэнэпуль атрымаў пералом тазу і пашкодзіў правае лёгкае, у выніку чаго прапусьціў наступныя плянаваныя спаборніцтвы.

Эвэнэпуль вярнуўся да Джыра д’Італіі 2021 году, але пасьля 17-га этапу быў вымушаны зьняцца праз новую траўму. Бэльгіец браў удзел у перанесеных летніх Алімпійскіх гульнях 2020 году ў Токіё як у шашэйнай гонцы, гэтак і ў гонцы на час, заняўшы месца ў дзясятцы найлепшых у апошняй з памянёных гонак. На чэмпіянаце сьвету 2021 году ў Фляндрыі ён здабыў свой другі мэдаль чэмпіянату сьвету, узяўшы бронзу ў гонцы на час. 24 красавіка, у веку 22 гадоў, Эвэнэпуль выйграў свую першую клясычную роварную гонку Льеж — Бастонь — Льеж пасьля таго як асобна ад групы рушыў у атаку на апошнія 14 км, умацаваўшы перавагу на фінішы на 48 сэкундаў. У пачатку верасьня роварнік здабыў перамогу на Вуэльце Гішпаніі 2022 году, што стала ягоным першым трыюмфам у Гранд-турах. Бэльгіец узьняўся на першы радок на шостым этапе, захаваўшы яго да апошняга этапу.

23 красавіка 2023 году Эвэнэпуль здабыў перамогу ў гонцы Льеж — Бастонь — Льеж другі год запар. У траўні раварыст выступаў на Джыра д’Італіі як адзін з галоўных фаварытаў турніру. У першай гонцы на час ён здабыў перамогу ў першым этапе і атрымаў ружовую кашулю лідэра шматдзённай гонцы, усталяваўшы значную перавагу ў часе над супернікамі ў агульнай класыфікацыі. Пасьля страты лідэрства цягам першага тыдня, ён вярнуў сабе ружовую кашулю, але пасьля станоўчага выніку тэставаньня на каранавірус, быў вымушаны зьняцца з гонкі. Пасьля акрыяньня спартовец браў удзел у Туры Швайцарыі, але там быў трэцім у агульным заліку.

Эвэнэпуль пачаў сэзон 2024 году зь перамогі на клясычнай гонцы Фігейры, якая ладзілася 11 лютага. З 14 па 18 лютага браў удзел у Волце Алгарвэ, здабыўшы перамогу ў гэтай шматдзённай гонцы. У гонцы Парыж — Ніцца, якая ладзілася з 3 па 10 сакавіка, роварнік выйграў залік паводле пунктаў і горны залік, заняўшы другое месца ў агулам. У красавіку бэльгіец зьняўся з Туру Краіны Баскаў. Спартовец атрымаў пералом раменьніцы і лапаткі, што патрабавала апэрацыі, якая была пасьпяхова зробленая 6 красавіка. Улетку Эвэнэпуль дэбютаваў у гонках Тур дэ Франс. Першапачаткова ён зважаўсяадным з трох фаварытаў на перамогу ў агульнай класыфікацыі, але фінішаваў у агульным заліку на трэцім радку, прапусьціўшы наперад Ёнаса Вінгегора і Тадэя Пагачара. Бэльгіец выйграў толькі адзін этап гонкі, але ў выніку атрымаў белую кашулю найлепшага маладога гоначніка. 27 ліпеня, усяго праз 6 дзён па сканчэньні Тура Францыі, Эвэнэпуль заваяваў золата ў гонцы на час на Алімпійскіх гульнях 2024 году ў Парыжы, апярэдзіўшы Філіпа Ганна на 15 сэкундаў. Праз тыдзень, 3 жніўня, ён таксама здабыў алімпійскае золата ў шашэйных гонках, не зважаючы на сапсаваную покрыўку. Бэльгіец стаў першым чалавекам, які здабыў залатыя мэдалі ў абодвух шашэйных роварных гонках на адной Алімпіядзе.

## Крыніцы

## Вонкавыя спасылкі
* Афіцыйны сайт

Катэгорыя:Бэльгійскія раварысты
Катэгорыя:Раварысты і раварысткі на летніх Алімпійскіх гульнях 2020 году
Катэгорыя:Раварысты і раварысткі на летніх Алімпійскіх гульнях 2024 году
Катэгорыя:Чэмпіёны летніх Алімпійскіх гульняў 2024 году
Катэгорыя:Прызэры летніх Алімпійскіх гульняў 2024 году